পড়াশোনার পাট চুকিয়ে মাঝে চাকুরি নিয়ে চলে গেলি ঢাকায়। আমরা তখনও শাটল ট্রেনের নিয়মিত যাত্রী। মাঝে মাঝে ছুটিতে এলে দেখা হতো তোর সাথে। হা-হুতাশ করতি, কাজের চাপে ছবি দেখতে পারছিস না। নিয়মিত আড্ডাটা মিস্‌ করিস, বন্ধুবান্ধবদের মিস্ করিস। নতুন কোনো ছবি করতে পারছিস না। কিন্তু মাথায় উইপোকার মতো কিলবিল করছে ছবির স্ক্রিপ্‌ট্। একবার ঢাকা থেকে ছুটিতে এসে চলচ্চিত্র কেন্দ্রে এলি আড্ডা দিতে। এ-কথা সে-কথার পর তোর কাছে জানতে চাইলাম ঢাকায় চলচ্চিত্র সংসদ আন্দোলনের হাল-হকিকত। তুই খুব গম্ভীর হয়ে গেলি। তারপর বললি, ‘ঢাকার অধিকাংশ ছেলে যে-পরিমাণ ছবি দেখে আর ওদের এত পড়াশোনা যে খুব হতাশ লাগে।’ একটু পর গলার স্বর নামিয়ে যাতে কেউ শুনতে না পায় এমনভাবে বললি, ‘আচ্ছা, ওরা কি আসলে যতটা বলে ততটা ছবি দেখেছে, না আমারে মফস্বলি মনে করে গুল মারে, আল্লাহ্‌ই জানে।’ তোর কথা শুনে আমরা দুজনই হাসতে লাগলাম।